Document ID: 31993R2654

ΚΑΝΟΝΙΣΜΟΣ (ΕΟΚ) αριθ. 2654/93 ΤΗΣ ΕΠΙΤΡΟΠΗΣ της 28ης Σεπτεμβρίου 1993 για πρόσθετα μεταβατικά μέτρα για την εισαγωγή μπανανών στην Κοινότητα κατά τον Οκτώβριο 1993 βάσει της κοινοτικής δασμολογικής ποσόστωσης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως της αγοράς στον τομέα της μπανάνας (1), και ιδίως τα άρθρα 20 και 30,
Εκτιμώντας:
ότι, σε εφαρμογή των διατάξεων του άρθρου 3 παράγραφος 2 του κανονισμού (ΕΟΚ) αριθ. 1443/93 της Επιτροπής (2), όπως τροποποιήθηκε τελευταία από τον κανονισμό (ΕΟΚ) αριθ. 2569/93 (3), οι αρμόδιες αρχές των κρατών μελών πρέπει να διαβιβάζουν στην Επιτροπή τα στοιχεία που αφορούν τις ποσότητες αναφοράς των επιχειρηματιών αφού προβούν στις αναγκαίες εξακριβώσεις-
ότι απαιτείται επιπλέον χρόνος για να εξετασθούν αυτές οι πληροφορίες και να υπάρξει διασφάλιση για την ομοιόμορφη εφαρμογή στα κράτη μέλη των κριτηρίων που καθορίζονται στα άρθρα 3 και 5 του κανονισμού (ΕΟΚ) αριθ. 1442/93 της Επιτροπής (4), όπως τροποποιήθηκε από τον κανονισμό (ΕΟΚ) αριθ. 2009/93 (5)-
ότι, εν τω μεταξύ είναι αναγκαία η θέσπιση μεταβατικών μέτρων για να διευκολυνθεί ο εφοδιασμός της Κοινότητας σε προϊόντα που κατάγονται από τις τρίτες χώρες και να είναι δυνατόν οι επιχειρηματίες να λάβουν μία προσωρινή ποσότητα της δασμολογικής ποσοστώσεως που θα χρησιμοποιήσουν από την 1η Οκτωβρίου 1993-
ότι πρέπει να καθοριστεί η προσωρινή παραχώρηση για τον Οκτώβριο 1993 εφαρμόζοντας στις ποσοτικές αναφορές που έχουν καθοριστεί από τα κράτη μέλη σε εφαρμογή του άρθρου 3 παράγραφος 2 του κανονισμού (ΕΟΚ) αριθ. 1443/93, συντελεστή μειώσεως λαμβάνοντας υπόψη τις εισαγωγές που πραγματοποιήθηκαν κατά τη διάρκεια της αντίστοιχης περιόδου κατά τα προηγούμενα έτη- ότι το μεταβατικά αυτό μέτρο δεν προδικάζει τις οριστικές χορηγήσεις που θα πραγματοποιηθούν μεταγενέστερα για το τελευταίο εξάμηνο του 1993-
ότι η Επιτροπή Διαχείρισης για τις Μπανάνες δεν διατύπωσε γνώμη στην προθεσμία που όρισε ο πρόεδρος της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Οι αρμόδιες αρχές των κρατών μελών βασίζονται επί των ποσοτήτων αναφοράς που έχουν καθοριστεί σύμφωνα με το άρθρο 3 παράγραφος 2 του κανονισμού (ΕΟΚ) αριθ. 1443/93 για να καθορίσουν ένα μέρος της ποσοστώσεως που θα χορηγηθεί προσωρινά σε κάθε εμπορευόμενο των κατηγοριών Α και Β για τον Οκτώβριο 1993.
Υπολογίζουν κάθε χορήγηση εφαρμόζοντας στις ποσοτικές αναφορές των εμπορευομένων τους ακόλουθους συντελεστές μειώσεως:
- για τους επιχειρηματίες της κατηγορίας Α: 0,031871,
- για τους επιχειρηματίες της κατηγορίας Β: 0,027361.
2. Οι αρμόδιες αρχές ενημερώνουν τους επιχειρηματίες για την χορήγηση που καθορίζεται σύμφωνα με την παράγραφο 1, έως τις 4 Οκτωβρίου 1993 το αργότερο.
3. Εντός των ορίων αυτής της χορηγήσεως, οι επιχειρηματίες των κατηγοριών Α και Β υποβάλλουν τις αιτήσεις τους για χορήγηση πιστοποιητικών εισαγωγής στις αρμόδιες αρχές του κράτους μέλους στο οποίο είναι εγγεγραμμένοι έως τις 8 Οκτωβρίου 1993 το αργότερο.
4. Οι αρμόδιες αρχές εκδίδουν τα πιστοποιητικά εισαγωγής αμελλητί, μέχρι του ποσού της ποσοστώσεως που έχει χορηγηθεί σε κάθε επιχειρηματία σύμφωνα με την παράγραφο 1. Τα πιστοποιητικά ισχύουν έως τις 7 Ιανουαρίου 1994.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Σεπτεμβρίου 1993.

Labels: 3
17